ས་པས། །སྐྱེ་བ་དང་ནི་འགག་པའང་རུང་། །འགའ་ཡང་དམིགས་པར་མི་འགྱུར་རོ། །ཞེས་འཕགས་པའི་མཉམ་གཞག་ཡེ་ཤེས་ལ་མ་དག་པའི་ཆོས་ཅན་གྱི་སྐྱེ་འགགས་མི་སྣང་གསུངས་པས་དེ་སྣང་ཐབས་མེད་དོ། །དེ་དོན་དམ་པར་མི་སྣང་བ་ལ་དགོངས་སོ་ཞེ་ན། འོ་ན་ཡང་དག་ཡེ་ཤེས་ཀྱྀ་ཡོན་ཏན་དུ་མི་འགྱུར་ཏེ། དོན་དམ་པར་ཚུར་མཐོང་ལ་ཡང་མི་སྣང་བས་སོ། །སློབ་པའི་མཉམ་གཞག་ལ་དགོངས་སོ་ཞེ་ན། སངས་རྒྱས་ནས་དག་པའི་སྣང་བ་རབ་འབྱམས་འབའ་ཞིག་པར་ཐེག་ཆེན་གྱི་མདོ་རྒྱུད་ལས་གསུང་ན། མ་དག་པ་མཐའ་དག་དུས་གཅིག་ལ་འཆར་བའི་སངས་རྒྱས་དེ་ལྟ་བུ་འོ་རྒྱལ། གཞན་ཡང་དེ་རྒྱུ་མཐུན་གྱིརྒྱུ་ལས་སྐྱེ་དགོས་པས། མཐོང་ལམ་ནས་རིམ་གྱིས་མཉམ་གཞག་རྣམས་ཆོས་ཅན་ཇེ་མང་དང་མ་དག་པ་ཇེ་རྒྱས་སུ་ཅིས་ཀྱང་འགྱུར་དགོས་་སོ། །གཞན་ཡང་རྫོགས་པའི་སངས་རྒྱས་ཀྱི་སྐུ་དེ་ལ་མ་དག་པའི་འབྱུང་ལུས་ཇེ་རྒྱས་སུ་འགྱུར་དགོས་ཏེ། ཐུགས་དེ་ལ་མ་དག་པའི་ཆོས་ཅན་གྱི་སྣང་བ་ཇེ་རྒྱས་སུ་འགྱུར་པས་སོ། །འདོད་ན། འབྱུང་ལུས་མ་དག་པ་སྦྱོང་བའི་ཕྱིར་དུ་ཐུན་མོང་དང་ཐུན་མོང་མ་ཡིན་པའི་ལམ་ཇི་སྙེད་གསུངས་པ་དོན་མེད་དུ་འགྱུར་རོ། །དེས་ན་ས་དང་པོའི་བར་དུ་ཟག་བཅས་ཀྱྀ་སྣང་བ་འབའ་ཞིག་གཞི་དུས་སུ་འཆར་ལ། ས་དང་པོ་ནས་བཅུ་པའི་བར་དུ་ཟག་པ་མེད་པའི་ལས་སྣང་འབའ་ཞིག་རྗེས་ཐོབ་ཏུ་འཆར་ཞིང་དེ་དག་ལ་བདེན་པར་ཞེན་པ་དང་བདེན་པར་སྣང་བ་སོགས་ནི་མཉམ་གཞག་གི་ནུས་པའི་རྗེས་སུ་འབྲང་ངོ་། །དེས་ན་སྤྲུལ་སྐུ་རྣམས་ཀྱི་འབྱུང་ལུས་དང་ཐུགས་ལ་ལས་སྣང་ཡོད་པ་ལྟར་བུར་བསྟན་པ་ནི་གདུལ་བྱ་རང་རང་གི་སྣང་བ་ལ་དེ་ལྟར་ཤར་བས་རང་རང་གི་དོན་དུ་་འགྱུར་ཞིང་། དེ་གཞིན་གཤེགས་པའི་སྨོན་ལམ་དང་ཐུགས་རྗེའི་ཤུགས་དང་སེམས་ཅན་དེ་དག་གི་དགེ་བའི་ལས་ཀྱྀ་བདག་འབྲས་ཀྱྀ་སྣང་བ་ཁོ་ན་ཡིན་ཏེ། རྒྱུད་བླ་མར། དགེ་བ་སྐྱེ་དང་འཇིགས་པས་ན། །སངས་རྒྱས་གཟུགས་ནི་སྐྱེ་དང་འཇིགས། །ཞེས་གསུངས་སོ། །དེའི་ཕྱིར་ཆོས་མངོན་པར་མ་དག་པའི་ཕུང་ཁམས་སྐྱེ་མཆེད་སོགས་ཀྱི་མཚནཉིད་རྒྱས་པར་གསུང་པ་རྣམས་ཀྱང་ལས་སྣང་མཐུན་པ་རྣམས་ལ་་སངས་མ་རྒྱས་ཀྱི་བར་འབྱུང་བ་རྣམས་དང་སྒོ་སྟུན་ནས་དེ་དག་རྗེས་སུ་་འཛིན་པའི་ཐབས་མཁས་སུ་གསུང་སྟེ། དཔེར་ན་རབ་རིབ་ཅན་རྗེས་་སུ་བཟུང་བའི་ཕྱིར་དུ་ལྷ་རྗེ་མཁས་པས་སྐྲ་ཤད་ཀྱི་མཚན་ཉིད་བཤད་པ་གཞིན་ནོ། །གཉིས་པ་དཔྱད་ནས་བསྒོམ་པ་ལ། ཐ་སྙད་ལ་བརྟེན་པ་དད་པ་དང་སྙིང་རྗེ༑ དོན་དམ་ལ་བརྟེན་ནས་ཞི་གནས་དང་ལྷག་མཐོང་བསྒོམ་པའོ། །དང་པོ་ནི། དེ་ལྟར་རྫོགས་པའི་སངས་རྒྱས་དེ་རྒྱུ་ཀུན་འབྱུང་གི་བདེན་པས་བསྡུས་པའི་ལས་ཉོན་སྒྲིབ་གཉིས་བག་ཆགས་དང་བཅས་པ་ཐམས་ཅད་ནི་སྤངས། འབྲས་བུ་སྡུག་བདེན་གྱིས་བསྡུས་པའི་ལས་སྣང་རྣམ་རྟོག་གི་ཆོས་བདེ་སྡུག་བླང་དོར་སོགས་མ་དག་པའི་སྣང་བ་ཐམས་ཅད་ནི་ནུབ། མདོ་སྡེ་སངས་རྒྱས་ཕལ་པོ་ཆེ་དང་རྒྱུད་བླ་སོགས་ནས་ཅུང་ཟད་དང་། རྒྱུད་སྡེ་འོག་མ་རྣམས་ལས་ཀྱང་ཞར་བྱུང་ཤུགས་བསྟན་ཟུར་ཙམ་དང་། ཁྱད་པར་བླ་མེད་རྣམས་ལས་ཇེ་རྒྱས་སུ་གསུངས་པའི་དག་པའི་སྣང་བ་རབ་འབྱམས་ནི་རྒྱས། སེམས་ཅན་རང་གི་རང་བཞིན་རྣམ་པར་དག་པ་རང་ཆས་སུ་གཤིས་ལ་་ཡོད་པ་དེ་མ་རྟོགས། གློ་བུར་གྱི་དྲྀ་མའི་རྒྱུ་འབྲས་གཤིས་དང་མི་མཐུན་པ་ལ་བདེན་པར་ཞེན་ནས་སྲིད་ཞིའི་རྒུད་པས་གཟིར་བ་རྣམས་སྔོན་སློབ་པའི་རྗེས་ཐོབ་ཏུ་ལེགས་པར་གཟིགས་ནས་བཟོད་བླགས་མེད་པའི་སྙིང་རྗེའི་རྒྱུན་ཆེན་པོ་ནི་མཐར་ཐུགགང་ལ་གང་འདུལ་གྱིས་སྐུ་གསུང་ཐུགས་ཀྱི་མཛད་པ་སྟོན་པའི་སྨོན་ལམ་གྱི་སྟོབས་ཕུལ་དུ་བྱུང་བ་ནི་ཡོངས་སུ་རྫོགས་པས། སྤྲོས་པ་ཉེར་ཞིའི་དབྱིངས་ལས་ཅུང་ཟད་ཀྱང་མ་གཡོས་གཞིན་དུ་ལྷུན་གྲུབ་རྒྱུན་མི་ཆད་ཀྱི་འཕྲིས་ལས་ནམ་མཁའི་མཐའ་དང་མཉམ་པར་སྲིད་པ་ཇི་སྲིད་དུ་འབྱུང་བའི་ཚུལ་ལ་ལེགས་པར་བསམས་ཏེ། དེ་ཡང་དངོས་སྟོབས་རིགས་པ་ལ་བརྟེན་པའི་ལྟ་བས་དྲངས་ནས་དེ་ལྟ་བུ་ཡོད་པར་ངེས་པར་ཡིད་ཆེས་པའི་དང་། སྐྱོན་མཐའ་དག་ཟད་ཅིང་ཡོན་ཏན་མཐའ་དག་རྫོགས་པའི་ཚུལ་ལ་མོས་པས་དྲངས་ནས་རྙོག་པ་ཞི་བ་དང་། དེ་ལྟ་བུའི་གོ་འཕངས་ཁྱད་པར་ཅན་དེ་དོན་དུ་གཉེར་བའི་འདུན་པས་དྲངས་ནས་སྒྲུབ་འདོད་པ་འདོད་པའི་དད་པ་སྟེ་དད་པ་གསུམ་པོ་རེ་མོས་དང་ཆ་མཉམ་ཅི་རིགས་པར་ཡུན་རིང་དུ་སྒོམ་ཞིང་། ཡང་སེམས་ཅན་གྱི་འཕྲལ་དང་ཡུན་གྱི་ཕན་བདེ་མཐའ་དག་དང་། ཁྱད་པར་འདི་ལྟ་བུའི་ལྟ་སྒོམ་སྤྱོད་པ་ལ། ཅུང་ཟད་སློབ་འདོད་སྐྱེས་པ་ཡང་སངས་རྒྱས་ཁོ་ནའི་བྱིན་རླབས་དང་བདག་རྐྱེན་ལས་བྱུང་བར་མདོ་རྒྱུད་ཀུན་ནས་བྱུང་བའི་ཚུལ་བསམ་པའི་བྱས་ཤེས་དྲིན་གཟོའི་སྒོ་ནས། དཔལ་མགོན་ཀླུ་སྒྲུབ་དང་དཔའ་བོ་སོགས་རྒྱ་གར་མཁས་པས་མཛད་པའི་བསྟོད་པ་དང་། རང་རེའི་གསང་བ་བསམ་གྱིས་མི་ཁྱབ་པ་དང་མཐའ་གཉིས་མུན་སེལ་སོགས་ཚར་མང་དུ་་འདོན། ལུས་ཀྱི་བ་སྤུ་ལྡང་ཞིང་ཟུངས་མི་ཐུབ་པ་དང་། མིག་ནས་་འཆི་མའི་རྒྱུན་ཆེན་པོ་དང་། སྐད་ཀྱི་གདངས་དང་སེམས་ཀྱི་དྲན་པ་ཉམས་པ་སོགས་མ་བྱུང་གི་བར་དུ་དད་པ་དང་དྲིན་གཟོ་ལ་མྱོང་བ་ལེགས་པར་འདོན་པར་བྱའོ། །དེ་ནས་ཐོག་མར་རང་ཉིད་ལས་ཉོན་གྱི་གཞན་་དབང་དུ་གྱུར། བདེན་པའི་མཚན་མ་དང་སྣང་བའི་མཚན་མ་གཉིས་ཀྱི་འཆིང་བ་དམ་པོས་ནི་བཅིངས། ཡུལ་གྱི་གནས་ཚུལ་དང་བློའི་སྣང་ཚུལ་མཐུན་པའི་ཤེས་རབ་ཀྱི་གཟའ་ལྟ་བུ་དང་ནི་བྲལ། དངོས་པོ་མཚན་མར་འཛིན་པའི་བད་ཀན་གྱི་ནད་ཆེན་པོས་བློ་གྲོས་ཀྱི་མིག་རབ་རིབ་རྣམ་པར་མི་འཚམ་པས་ནི་གང་། མེད་བཞིན་དུ་གསལ་བར་སྣང་བའི་ལས་སྣང་ཤིན་ཏུ་བཟོད་པར་དཀའ་བའི་སྐྲ་ཤད་སྦྲང་བུ་མཆུ་རིང་སོགས་ཀྱི་གར་ལྟ་བུ་རྒྱུན་མི་ཆད་པར་སླེབ་ནས་བདེ་བའི་གོ་སྐབས་ནི་་འཕྲོགའཇིག་ཚོགས་ལ་ལྟ་བའི་གདོན་ཆེན་པོ་དུག་གསུམ་དུག་ལྔ་ལ་སོགས་པའི་འཁོར་གྱིས་བསྐཽར་བ་རྣམས་ཀྱིས་རྟག་པར་འཚེ་བས་དཀར་པོ་དགེ་བའི་དབུགས་འཇོམས་ཤིང་མཐོ་རིས་དང་ཐར་པ་དང་ཐམས་ཅད་མཁྱེན་པའི་སྲོག་འཕྲོག་པར་བྱེད་དེ། ནད་གདོན་དེ་དག་་འཇོམས་པའི་མཐུ་དང་ལྡན་ཞིང་ཐབས་ལ་མཁས་པའི་དགེ་བའི་གཤེས་གཉེན་གྱི་སྨན་པ་མཁས་པ་ནི་མ་རྙེད་པའམ། རྙེད་ཀྱང་ངོ་མ་ཤེས་པའམ། ཤེས་ཀྱང་ངག་མ་ཉན་པས་སྤངས་ཤིང་བོར། ངང་ཚུལ་དེ་ལྟར་གྱུར་ཀྱང་ངའོ་སྙམ་པའི་ང་རྒྱལ་གྱིས་མཁས་གྲུབ་ཆོས་མཛད་ཀྱི་རྗེས་སུ་སློབ་པར་རློམ་ཞིང་ཆོས་པའི་གཟུགས་ཀྱིས་འཇིག་རྟེན་ཆོས་བརྒྱད་མི་ཉམས་ཀྱི་སྟེང་དུ་མཐོ་དམན་ཇེ་ཆེ་ལ་སྟོང་པའི་ཚུལ་བསམ་ལ་རང་གིས་རང་ལ་ཞེ་ཁྲེལ་སྙིང་ཐག་པ་ནས་བྱས་སྟེ༑ ང་རྒྱལ་གྱི་རི་བོ་ས་བརྡལ་ལ་བཏང་ནས་རྗེས་ཀྱང་མི་མངོན་བར་བྱའོ། །དེ་ལས་ལངས་ནས་སེམས་ཅན་གྱི་ཁམས་ལ་བལྟས་ཏེ་རང་ལ་ཇི་སྐད་བརྗོད་པ་དེ་ཉིད་ལེགས་པར་བསམས་ཤིང་། ཁྱད་པར་ད་ལྟར་གྱི་སྣང་བ་མེ་ལོང་ནང་གི་བྱད་བཞིན་དུ་སྣང་བ་ལྟ་བུ་འདི་ལ་འཇིག་རྟེན་ཕལ་པས་གཟུགས་བརྙན་དུ་ངོ་མ་ཤེས་པར་བྱད་བཞིན་དུ་བཟུང་ནས་སེང་གེ་རང་གི་གཟུགས་བརྙན་ལ་འགྲན་ཟླར་བཟུང་སྟེ་ཁྲོན་པར་མཆོངས་པས་ཤི་བ་ལྟ་བུའི་འཁྲུལ་ཚུལ་དང་། དངོས་སྨྲ་རྣམས་ཀྱིས་བྱད་བཞིན་གྱི་ཁྱད་ཆོས་རྟག་ཆད་དམ། དོན་ཤེས་སོགས་སུ་རིགས་པས་དཔྱད་ནས་་དང་། དབུ་མ་པ་ཕལ་ཆེར་གྱིས་ཀྱང་གཟུགས་བརྙན་ཙམ་དུ་རིགས་པའི་འཐད་པ་བཅུག་ནས་ཞེན་ཏེ། མ་བཅོས་པ་དང་བཅོས་པའི་བདེན་འཛིན་གྱི་གནས་ལུགས་ལ་སྒྲིབས་ཚུལ་ལེགས་པར་བསམས་ལ། དེ་དག་གི་སྡུག་བསྔལ་རྒྱུ་བཅས་འབྲལ་བར་འདོད་པའི་སྙིང་རྗེ་ཤུགས་ཆེན་པོ་ཡུན་རིང་དུ་བསྒོམ། དེ་ཡང་སེམས་ཅན་ལ་མར་ཤེས་དྲིན་དྲན་་སོགས་ལ་མི་ལྟོས་པར་རྟེན་འབྲེལ་གྱི་གནས་ལུགས་མ་རྟོགས་པར་མཐོང་བ་འབའ་ཞིག་གི་སྒོ་ནས་སྙིང་རྗེ་བཅོས་མིན་སྐྱེས་ཤིང་༑ ཁྱད་པར་དབུ་མ་རང་རྒྱུད་པ་ལ་དམིགས་ནས་སྐྱེས་ན་ལྟ་བ་རྣམ་དག་གིས་དྲངས་པའི་སྙིང་རྗེ། སྟོང་ཉིད་སྙིང་རྗེའི་སྙིང་པོ་ཅན། །བྱང་སེམས་་དབང་རྣོན་གྱི་སྙིང་རྗེ་སྟེ། ལྟོས་མེད་ཀྱི་སྙིང་རྗེ་ཞེས་བྱ་བ་ཐེག་ཆེན་་སེམས་བསྐྱེད་འདྲེན་པའི་སྙིང་རྗེ་དངོས་ཡིན་གྱི། མར་ཤེས་སོགས་ཀྱིས་དྲངས་པའི་སྙིང་རྗེ་ནི་ཉེ་བ་རྒྱུ་མཚན་དུ་བྱས་པས་སྙིང་རྗེ་རྗེས་མཐུན་པ་ཙམ་ལས་མིན་ནོ། །འོན་ཀྱང་དབང་རྟུལ་ལ་སྐྱེ་སླ་བས་སེམས་ཅན་མཐའ་དག་ལ་མར་ཤེས་དྲིན་བཟོ་ལེགས་པར་བསྒོམས་ནས་སམ། མི་ནུས་ན་རྩ་བའི་མ་ལ་སྔར་རང་ལ་བརྗོད་པ་རྣམས་སྒོམ། དེ་ནས་དགྲ་་དང་། དེ་ནས་སྡིག་པ་ཆེ་ཤོས་དང་། དེ་ནས་སྡུག་བསྔལ་ཆེ་ཤོས་དང་༑ དེ་ནས་སེམས་ཅན་སྤྱི་ལ་སྒོམ་པར་སྤྲོ་ནའང་སྒོམ་མོ། ། གཉིས་པ་ལ། རྗེས་ཐོབ་དུ་དང་། མཉམ་གཞག་དུའོ། །དང་པོ་ནི། ལྟ་བ་སྟོན་པའི་གཞུང་ལུགས་འཕགས་པ་ཀླུ་སྒྲུབ་དང་འཕགས་པ་ལྷ་དང་དཔལ་ལྡན་ཟླ་བའི་གཞུང་རྣམས་ལ་རྩལ་འདོན་དུ་སླབས། མཐའ་གཅོད་པ་དང་གོལ་ས་ཤེས་པའི་ཕྱིར་དུ་རང་རྒྱུད་ཀྱི་གཞུང་ལུགས་་དབུ་ཚད་སྦྲེལ་བ་ལའང། ལྕོག་ན་བསླབ་ཅིང་དེ་དག་གིས་དབུ་མ་ཆེན་མོ་མ་སླད་པར་མདངས་འདོན་དུ་འགྲོ་བར་བྱ། དེ་ཙམ་མི་ནུས་ན་གོང་་དུ་བཤད་པའི་གྲུབ་མཐའ་གོང་འོག་གི་རིགས་པ་རྣམས་ལ་བསླབས་ནས་བདེན་འཛིན་ཕྲ་རགས་འགོག་པའི་རིགས་པའི་གནད་བསྡུས་ཏེ་བཟུང་ཞིང་ངེས་ཤེས་ཀྱི་རྒྱུན་དྲན་ཤེས་ཀྱིས་ལེགས་པར་བསྐྱང་ངོ། །གཉིས་པ་ལ་ཞི་གནས་ནི། དམིགས་རྟེན། སྐུ་གཟུགས་སམ་རྡེའུ་ཤིང་བུ་སོགས་སམ། ལྷ་སྐུའི་སྣང་བ་ཕྲ་རགས་སོགས་ལ་བྱིང་རྒོད་ལ་སོགས་པའི་ཉེས་པ་ལྔ་བྲལ་ཡོན་ཏན་བརྒྱད་ལྡན་དུ་མཉམ་པར་བཞག་སྟེ་གནས་ཆ་འཚོལ་དགོས་ནའང་འཚོལ་ཞིང་། དམིགས་རྟེན་རགས་པ་མི་དགོས་ན་གཅིག་དང་དུ་བྲལ་ལྟ་བུའི་རྟགས་ཀྱིས་རང་རྒྱུད་ཀྱི་ཕུང་པོ་སྤྱིའམ་སེམས་བདེན་སྟོང་གི་དོན་སྤྱི་ལ་སེམས་རྩེ་གཅིག་ཏུ་མ་ཡེངས་པར་བྱིང་རྒོད་བསལ་ནས་ལེགས་པར་བཞག་སྟེ། གནས་ཆ་བཙལ་བས་རང་རྒྱུད་པའི་ལྷག་མཐོང་སྒོམ་པར་ཡང་འགྲོ་ཞིང་། དེའི་རྒྱུན་ཡུན་རིང་དུ་སྒོམ་པས་གསལ་སྣང་ཐོན་ནས་ལྟ་བ་གཞན་གྱིས་ན་འཕར་མི་དགོས་པར་མཐོང་ལམ་སྐྱེ་ནུས་ལ་ས་ཐོབ་ནས་དེ་ཡང་འདོར་ཞེས་དབུ་མ་པ་ཆེན་པོ་དག་གསུངས་སོ། །རེ་ཤིག་སྒྲུབ་ཕྱོགས་ཀྱི་བདེན་འཛིན་གྱི་་དབལ་འཇོམ་པ་ལ་ཤིང་འཁྱོག་བསྲང་པ་ལྟར་བདེན་དངོས་བཀག་པའི་མེད་དགག་དོན་དམ་པའི་བདེན་པ་དང་ཡུལ་གྱི་གནས་ལུགས་སུ་བྱས་ནས་བསྒོམ་པར་འདི་ནུས་པ་ཆེའོ།། འདི་ལ་དགོངས་ནས་དེ་བཞིན་གཤེགས་པ་དང་ཀླུ་སྒྲུབ་ཡབ་སྲས་ཀྱིས་ཀྱང་དེ་ཉིད་གནས་ལུགས་ཀྱི་དོན་དུ་གསུངས་པ་མང་ངོ། །དེ་ལ་གནས་ཆ་དང་མཉམ་རྗེས་བསྟུན་པའི་ངེས་པ་རྙེད་ཅིང་བརྟན་པར་བྱའོ། །ལྷག་མཐོང་ནི། སྤྱིར་གང་གི་བདག་མེད་སྒོམ་ཚུལ་རྒྱས་པ་མི་རྟག་སོགས་བཅུ་དྲུག་གི་རྣམ་པ་རྣམས་ཆོས་མངོན་པ་ནས་བཤད་པ་བཞིན་བསྒོམ་པ་ཡིན་པས་སྤྲོ་ན་གཞན་དུ་བཤད་པ་བཞིན་སྒོམ་པར་བྱ་ལ། འདིར་གཙོ་བོར་བསྒོམ་བྱ་ནི༑ མཉམ་གཞག་དུ་བཤད་མ་ཐག་པའི་བདེན་སྟོང་ངམ་སྟོང་ཉིད་སྐྱེ་མེད་དེ་ཉིད་ཀྱང་༑ དཔྱད་ན་དོན་དམ་པའི་བདེན་པར་མི་རུང་སྟེ། རུང་ན་རྟོག་པ་ལ་རྣམ་པར་འཆར་རྒྱུ་དང་སྒྲས་ལེགས་པར་བརྗོད་རྒྱུ་བྱུང་བས། ཡུལ་གྱི་གནས་ཚུལ་སྨྲ་བསམ་བརྗོད་མེད་དང་། ཤེས་བརྗོད་ལས་འདས་ཤིང་འཕགས་པས་མཉམ་གཞག་ཏུ་གང་ཡང་མ་མཐོང་བ་མཐོང་བ་དམ་པར་གསུང་པ་མི་འཐད་ལ། གང་དུ་བཟུང་ཡང་སེམས་རྒྱུད་འཆིང་ཞིང་རྟོག་པ་དྲ་བ་འགྲོ་བ་མྱོང་བས་གྲུབ་པའི་ཕྱིར། དེ་ཡང་དཔྱད་པས་མ་རྙེད་པ་ན་བསམ་རྒྱུ་དང་བརྗོད་རྒྱུ་གང་ཡང་མ་རྙེད་པར་སྤྲོས་པ་མཐའ་དག་ཞི་ཞིང་འགགས་པའི་རང་བཞིན་རྣམ་དག་གི་དབྱིངས་ལ་དམིགས་ཏེ་རིག་རྒྱུན་ཤིན་ཏུ་ཕྲ་བར་བྱས་ནས་ཞུགས་པས་རིག་བྱ་རིག་བྱེད་དང་། ཡུལ་ཡུལ་ཅན་ཙམ་དུའང་མི་སྣང་བར་དབྱིངས་རིག་འདྲེས་པའི་རྒྱུན་དེ་ཉིད་སྔར་གྱི་གནས་ཆ་ལ་སྐྱོན་ནས་ཅི་ནུས་སུ་སེམས་ཀྱྀ་གཡོ་བ་དང་འགྱུར་བ་ཕྲ་མོ་ཡང་དཔྱད་ནས་བསྐྱང་སྟེ། རིགས་པ་དྲུག་ཅུ་པར། ཇི་སྲིད་ཡིད་ཀྱི་རྣམ་གཡོ་བ། །དེ་སྲིད་བདུད་ཀྱི་སྤྱོད་ཡུལ་སྟེ། །ཞེས་དང་། གང་དག་རྣམ་པར་དབེན་སྙམ་དུ།། གཡོ་བའི་ཡིད་ཀྱང་མི་གཡོ་སྟེ། །ཉོན་མོངས་སྦྲུལ་གྱིས་བཀྲུགས་གྱུར་པ། །མི་ཟད་སྲིད་པའི་རྒྱ་མཚོ་རྒལ། ཞེས་སོགས་མང་དུ་གསུངས་ཤིང་། ཐོབ་བྱ་འཕགས་པའི་མཉམ་གཞག་ལ་གཡོ་བ་མེད་པར་གྲུབ་ནས་དེ་ཐོབ་ནས་སོ་སོའི་སྐྱོ་བོ་མཉམ་གཞག་ལས་གཡོ་བ་ནན་གྱིས་འཆོས་པ་ནི། ཐབས་དང་ཐབས་བྱུང་མི་མཐུན་པས་མཁས་པ་མི་མགུ་ཡི་བྱིས་པ་མཚར་སྐྱེད་དུ་ཟད་དོ། །དེ་ལས་ལངས་པའི་རྗེས་ཐོབ་ཏུ་ནི། མེ་ལོང་ནང་གི་གཟུགས་བརྙན་ལྟར་གསལ་བའི་སྣང་བ་འདི་དག་དཔྱད་ན་གཟུགས་བརྙན་ཙམ་དུ་གྲུབ་པའི་དོན་ཆོས་སུ་ཡང་མེད་དེ། མེ་ལོང་གི་རྫས་སམ་བྱད་བཞིན་གྱི་རྫས་གང་ཡིན་དཔྱད་ན་་དཔྱད་མི་བཟོད་པའི་ཕྱིར་རོ༑ ༑དེས་ན་གཟུགས་ནས་རྣམ་མཁྱེན་གྱི་བར་གྱི་རྟེན་འབྲེལ་མཐའ་དག་སྣང་བ་པོ་དང་། ཞེན་པ་པོ་དང་། བརྗོད་པ་པོའི་སྒྲ་བློས་ཕར་བཏགས་ནས་དེ་དང་དེར་ཞེན་ཅིང་བཟུང་བ་མ་གཏོགས། དོན་ཆོས་སུ་གྲུབ་པ་ཅུང་ཟད་ཀྱང་མེད་པས། ཡུལ་གྱི་ངོ་བོའི་ཆ་ནས་མིང་ཙམ། བརྡ་ཙམ། ཐ་སྙད་ཙམ། བརྟགས་པ་ཙམ་ཏེ། མིང་ཀྱང་བརྟགས་ཡོད་ཤིན་ཏུ་གཡོ་ཞིང་ཡིད་བརྟན་དུ་མི་རུང་བར་རང་རྒྱུའི་ཆ་ནས༑ སེམས་ཅན་མཆོག་དམན་གྱི་ལས་སྣང་བཟང་ངན་ཙམ་སྟེ། རབ་རིབ་ཅན་གྱི་སྐྲ་ཤད་དང་འདྲ་བར་རྒྱུན་དུ་དྲན་ཤེས་བརྟན་ཅིང་། འཁྲུལ་ནས་མ་དྲན་པའི་སྐབས་བྱུང་ནའང་དྲན་་འཛིན་འཕྲལ་འཕྲལ་དུ་བྱས་ཏེ། དེ་ལྟ་བུའི་ངོ་བོ་དང་རྒྱུ་ལ་དྲན་པ་སྐྱེས་པ་དེ་ཉིད་ཀྱིས་རྐྱེན་གཞན་ལ་མི་ལྟོས་པར། སྔར་བཤད་པའི་དད་པ་དང་སྙིང་རྗེ་སྐྱེ་ཞིང་། རང་གི་ང་རྒྱལ་ཞི་བ་དང་། མཚན་མ་གཉིས་སྦྱོང་བའི་ཐབས་ཀྱིས་ཕྱིན་དྲུག་ལ་སྤྲོ་ཤུགས་སྐྱེ་བ་དང་། འཁྲུལ་རྒྱུ་མ་ཟད་ཀྱི་བར་དུ་དཀར་ནག་གི་ལས་འབྲས་ལ་ཤིན་ཏུ་ཡིད་ཆེས་པས་འཁྲུལ་པ་སེལ་བའི་ཕྱིར་དུ་ཚོགས་གཉིས་རླབས་པོ་ཆེ་ལ་མཁས་པར་བྱ་ཞིང་བསླབ་པར་བྱའོ། །རྒྱས་པར་ནི། གྲུབ་མཐའ་་ཀུན་ཤེས་སོགས་སུ་བཤད་པ་ལས་ཤེས་པར་བྱ་བས་འདིར་མ་སྤྲོས་སོ། །མཐར་འཛིན་སྙིང་གི་མུན་བསལ་ཕྱིར། །མཐའ་བྲལ་སྒྲོན་མེ་བཟུང་བདེ་བར། །དགེ་སློང་ཤེས་རབ་རིན་ཆེན་གྱིས། །དགེ་བློས་སྦྱར་འདིས་མུན་འཇོམས་ཤོག །དགེ་ལེགས་འཕེལ། ཚུལ་འདི་ནི། རིགས་ཚོགས་ཀྱི་གཞུང་ཀུན་དང་ཤིན་ཏུ་མཐུན་ཞིང་། སྔོན་གྱི་དབུ་མ་ཆེན་པོ། པ་ཚབ་བུ་བཞི་སོགས་དང་། ཕྱིས་ཀྱི་ལོ་ཆེན་སྟག་ཚང་པ་་དང་། རྗེ་བཙུན་རེད་མདའ་བ་སོགས་ཀྱི་དགོངས་པ་ཇི་ལྟར་བ་ཡིན་མོད། ད་ལྟར་གྲགས་ཆེ་བ་དང་མི་མཐུན་པས་འདུན་འགྲོ་ལ་སྦ་བར་བྱའོ་ཞེས་སོ།། །།མེས་པོའི་ཤུལ་བཞག་ལས།